Voëlgriep maai onder Boulders-pikkewyne  Die Afrika-pikkewyne op Boulders-strand (Foto: Ben Pipe/Robert Harding RF via AFP) Altesaam 28 pikkewyne is sedert middel Augustus weens voëlgriep dood by Boulders naby Simonstad. Die bedreigde seevoëls het “óf gevrek óf die siekte opgedoen en moes van kant gemaak word,” het dr. David Roberts, ŉ veearts van die Suid-Afrikaanse Nasionale Stigting vir die Bewaring van Kusvoëls (Sanccob), aan AFP gesê. Sanccob werk saam met SANParke om nog voëls op te spoor wat moontlik die virus opgedoen het. “Veldwagters doen elke dag patrollies om te soek na enige voëls wat dalk simptome het. Wanneer hulle op so ŉ voël afkom, sal hulle dit van die kolonie isoleer.” Die veldwagters dra beskermende toerusting om te verseker “hulle is nie deel van die oordrag nie”, het Roberts bygevoeg. Die Boulders-pikkewynkolonie is die tuiste van sowat 3 000 Afrika-pikkewyne – ŉ spesie wat uitsluitlik in Suider-Afrikaanse waters voorkom. Afrika-pikkewyne is een van die spesies op die Wêreldbewaringsunie (IUCN) se rooilys, wat beteken dat hulle ŉ hoë risiko van uitsterwing loop. Terwyl ŉ uitbreking soos voëlgriep gewoonlik nie ŉ “kommerwekkende rol” in die bevolkingsvlakke van wilde diere speel nie, kan dit bydra tot die druk waaronder Afrika-pikkewyne verkeer, het Roberts gesê. “Hulle word deur ander stres in die gesig gestaar wat wissel van ŉ gebrek aan voedsel tot vernietiging van hul habitat en ŉ ineenstorting van die see-ekosisteem… en is ons bekommerd dat ŉ siekte hulle net oor die rand kan stoot.”